b'\n_START_ARTICLE_\nSlovenski planinski muzej\n_START_PARAGRAPH_\nSlovenski planinski muzej je muzej namenjen sistemati\xc4\x8dni obdelavi in prou\xc4\x8devanju kulturne dedi\xc5\xa1\xc4\x8dine slovenskega gorni\xc5\xa1tva in planinstva in ima sede\xc5\xbe v Mojstrani. Odprt je bil 7. avgusta 2010, natanko 115 let po odprtju Alja\xc5\xbeevega stolpa na vrhu Triglava._NEWLINE_Poslanstvo Slovenskega planinskega muzeja je prikazati zgodovino delovanja Slovencev v doma\xc4\x8dih in tujih gorah ter prikazati lepote in vrednot gorskega sveta ter trajno ohranjati pomen planinske tradicije slovenskega naroda.\n_START_SECTION_\nZgodovina\n_START_PARAGRAPH_\nPrvi zapis o\xc2\xa0\xc2\xbbalpskem\xc2\xab\xc2\xa0muzeju najdemo v Planinskem vestniku \xc5\xbee leta 1901. V \xc4\x8dasu prve svetovne vojne in po njem je ideja zamrla in se spet pojavila v letu 1932, ko je bila organizirana razstava planinstva na Ljubljanskem sejmu. Veliko razstav na temo planinstva je bilo tudi po letu 1950, ko se je po drugi svetovni vojni spet okrepila dejavnost planinskih dru\xc5\xa1tev in Planinske zveze. Najbolj dejavni na tem podro\xc4\x8dju so bili na Gorenjskem, na Jesenicah. Po letu 1970 se je muzejska dejavnost prenesla v Mojstrano, pod vodstvo Avgusta Delavca. Prirejali so planinske razstave po Gorenjskem in drugje po Sloveniji. V Mojstrani je tako obstojala Triglavska muzejska zbirka od leta 1984._NEWLINE_Ker je zbrano gradivo prerastlo tovrstni muzej, je bilo leta 1996 podpisano pismo o nameri postavitve Slovenskega planinskega muzeja v Mojstrani med partnerji v projektu: ob\xc4\x8dino Kranjska Gora, Planinsko zvezo Slovenije in PD Dovje - Mojstrana. Kasneje sta se pridru\xc5\xbeila \xc5\xa1e Zavod Triglavski narodni park in Gornjesavski muzej Jesenice. Aktivnosti za gradnjo so potekale od leta 2002 dalje na odkupu zemlji\xc5\xa1\xc4\x8da, izdelavi projektne dokumentacije, pridobitvi gradbenega dovoljenja in pridobitvi finan\xc4\x8dnih sredstev. Temeljni kamen je bil polo\xc5\xbeen 24. avgusta 2007._NEWLINE_Ker sredstev ni bilo dovolj, je bila ustanovljena fundacija Ustanova Avgusta Delavca, ki je zbirala manjkajo\xc4\x8da sredstva za izgradnjo in delovanje muzeja. Po zaprti finan\xc4\x8dni konstrukciji so se pripravljalna dela za gradnjo pri\xc4\x8deli 22. julija 2008, sama gradnj pa 7. avgusta 2008. Projekt je bil delno sofinanciran tudi s strani Evropske skupnosti._NEWLINE_Gornjesavski muzej Jesenice, strokovni upravitelj zbirke, je pridobil pooblastilo Ministrstva za kulturo RS za izvajanje javne slu\xc5\xbebe. Sofinanciranje delovanja Slovenskega planinskega muzeja v obdobju 2010\xe2\x80\x932015 so podprli vsi partnerji v projektu.\n_START_SECTION_\nStavba muzeja\n_START_PARAGRAPH_\nOblikovno stavba sledi urbani morfologiji okolja. Stavba je oblikovana kot skalna gmota. Streha in zunanja stena sta enako oblikovani in pokriti s sivo plo\xc4\x8devino, fasada povzema obliko visokogorskega plan\xc5\xa1arskega zaveti\xc5\xa1\xc4\x8da morda tudi bivaka. Muzej je znotraj sodobno oblikovan in upo\xc5\xa1teva najsodobnej\xc5\xa1e trende muzejskih zasnov, vgrajena je tudi najnovej\xc5\xa1a avdiovizualna in informacijska tehnologija. Arhitekturna zasnova je delo projektne skupine izr. prof. dr. Borisa Leskovca in sodelavcev.\n_START_SECTION_\nZbirke\n_START_PARAGRAPH_\nV muzejsko zbirko so eksponate prispevali tako posamezniki kot planinska dru\xc5\xa1tva in druge organizacije. Osnova je bila nekdanja Triglavska muzejska zbirka, kot tudi predmetno in dokumentarno gradivo, ki je bilo zbrano po celotnem slovenskem ozemlju. Trenutno zbirka obsega ve\xc4\x8d kot 2.000 enot, od tega je razstavljenih 450 predmetov. V depojih muzeja je \xc5\xa1e arhivskoa gradivo, stare razglednice in fotografije (okoli 1.000 izvirnih fotografij, reprodukcij ter digitalnih posnetkov iz starej\xc5\xa1e in novej\xc5\xa1e zgodovine) ter komplet Planinskih vestnikov od prve \xc5\xa1tevilke do danes. Muzejska knji\xc5\xbenica ima preko 1000 strokovnih in leposlovnih publikacij namenjenih kustosom in raziskovalcem, ki prou\xc4\x8dujejo planinsko zgodovino. V muzeju je tudi zbirka dokumentarnih in igranih filmov.\n_START_SECTION_\nRazstave\n_START_PARAGRAPH_\nV muzeju je stalna razstava, ki je zasnovana kot muzejska pripoved. Obiskovalca popelje v pot v gore, kjer skozi eksponate, fotografije, film in tudi interaktivno spozna gorsko okolje, \xc5\xbeivljenje, rastlinstvo, \xc5\xbeivalstvo in podobno._NEWLINE_Ob\xc4\x8dasne razstave vsebinsko dopolnjujejo in popestrijo stalno razstavo in podrobneje predstavijo izbrane teme in aktualne dogodke s podro\xc4\x8dja alpinizma, gorni\xc5\xa1tva, planinstva. Sem sodijo tudi fotografske in likovne razstave.\n_START_SECTION_\nVzgojna dejavnost\n_START_PARAGRAPH_\nV muzeju pripravljajo programe za obiskovalce razli\xc4\x8dnih ciljnih skupin. Najve\xc4\x8d pozornosti posve\xc4\x8dajo mladim. Tako ponujajo: vodene oglede in tematske pogovorne ure, delovne liste in knji\xc5\xbeice, pobarvanke, \xc5\xa1tevilne interaktivne vsebine, ustvarjalne delavnice in obisk u\xc4\x8dnih poti po bli\xc5\xbenji okolici. Za odrasle pa organizirajo razli\xc4\x8dne te\xc4\x8daje, predavanja, predstaviteve, aktivnih delavnice in sre\xc4\x8danja.'